มันนี่ทูเดย์
ล้มสรรหาเอ็มดี ธอส.
22 ก.ย. 2558

ล้มสรรหาเอ็มดี ธอส. 
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ได้แจ้งลาออกจากการเป็นประธานกรรมการสรรหากรรมการผู้จัดการธนาคารอาคารสงเคราะห์ (ธอส.) กับประธานกรรมการของ ธอส. และได้รับการเห็นชอบแล้ว คาดว่าคณะกรรมการของ ธอส.จะประชุมเพื่อตั้งกรรมการสรรหาชุดใหม่ในสัปดาห์นี้ เพื่อให้การสรรหาทันภายในปีนี้ โดยผู้สมัครรายเดิมสามารถสมัครใหม่ได้ เนื่องจากขบวนการสรรหาที่ผ่านมายังไม่ได้ดำเนินการไปมาก ยังไม่มีการพิจารณาคุณสมบัติของผู้สมัครแต่ละราย จึงถือว่าผู้สมัครทุกคนยังมีคุณสมบัติครบถ้วนที่จะสมัคร
เงินบาทกลับมาอ่อนค่า
นักค้าเงินธนาคารพาณิชย์ เปิดเผยว่า การเคลื่อนไหวของเงินบาทเมื่อวันที่ 21 ก.ย.ที่ผ่านมา ปิดตลาดที่ 35.80 บาท/เหรียญสหรัฐ อ่อนค่าลงจากช่วงเช้าที่เปิดตลาด 35.71/73 บาท/เหรียญสหรัฐ เนื่องจากความกังวลต่อการชะลอตัวของเศรษฐกิจโลก และโอกาสที่ธนาคารกลางสหรัฐ (เฟด) จะปรับขึ้นดอกเบี้ยในปีนี้ รวมทั้งปัจจัยลบจากการเมืองในมาเลเซีย 
ด้านธนาคารแห่งประเทศไทย (ธปท.) รายงานดุลเงินทุนเคลื่อนย้ายล่าสุดในเดือน ก.ค.ที่ผ่านมา พบว่า มีการไหลออกสุทธิ 2,800 ล้านเหรียญสหรัฐ หรือประมาณ 1 แสนล้านบาท มากขึ้นจากเดือนก่อนหน้าที่ไหลเข้าสุทธิ 1,632 ล้านเหรียญสหรัฐ หรือประมาณ 5.8 หมื่นล้านบาท